b"\n_START_ARTICLE_\n\xc5\xa0pinelis\n_START_SECTION_\nPavadinimai\n_START_PARAGRAPH_\nMineralo pavadinimas kil\xc4\x99s i\xc5\xa1 lot. spinella 'spyglys', kas atspindi b\xc5\xabding\xc4\x85 smaili\xc5\xb3 kristal\xc5\xb3 form\xc4\x85. Egzistuoja alternatyvi hipotez\xc4\x97, kad \xc5\xa1pinelis kil\xc4\x99s i\xc5\xa1 gr. \xcf\x83\xcf\x80\xce\xaf\xce\xbd(\xce\xbd)\xce\xbf\xcf\x82 'kikilis', nes jie pana\xc5\xa1ios spalvos. Rus\xc5\xb3 kalboje iki XVIII a. \xc5\xa1pineliai da\xc5\xbeniausiai buvo vadinami rus. \xd0\xbb\xd0\xb0\xd0\xbb. \xc5\xa0is \xc5\xbeodis rei\xc5\xa1k\xc4\x97 i\xc5\xa1syk vis\xc4\x85 grup\xc4\x99 raudonos spalvos brangakmeni\xc5\xb3 ir pusbrangi\xc5\xb3 akmen\xc5\xb3 (raudonasis \xc5\xa1pinelis, rubinas, piropas, raudonasis turmalinas ir kt.), bet pirmiausia \xc5\xa1pinelius.\n_START_SECTION_\nFizin\xc4\x97s chemin\xc4\x97s savyb\xc4\x97s\n_START_PARAGRAPH_\nPaprastai kristalai nedideli, nors kartais pasitaiko dideli\xc5\xb3, daugiau kaip 30 cm ilgio ir 16 kg mas\xc4\x97s (Piet\xc5\xb3 Uralas, \xc5\xa0iaur\xc4\x97s Amerika). Kietumas pagal Moso skal\xc4\x99 \xe2\x80\x93 8. Santykinis tankis 3,5-4,1 (skaidri\xc5\xb3j\xc5\xb3 \xc5\xa1pineli\xc5\xb3 tankis svyruoja nuo 3,58 iki 3,63). Pleochroizmo ir dvejopo spinduli\xc5\xb3 l\xc5\xab\xc5\xbeimo neturi. \xc5\xa0viesos dispersija 0,020. Liuminescencijos paprastai neb\xc5\xabna, nors kartais liuminescuoja gelsvai \xc5\xbealiai, raudonai, oran\xc5\xbeine spalva._NEWLINE_Sud\xc4\x97tis (%): MgO\xc2\xa0\xe2\x80\x93 28,2; Al\xe2\x82\x82O\xe2\x82\x83\xc2\xa0\xe2\x80\x93 71,8._NEWLINE_Grynas \xc5\xa1pinelis bespalvis, vandens skaidrumo, ta\xc4\x8diau gamtoje tokia pasitaiko labai retai. Da\xc5\xbeniausiai \xc5\xa1pinelio kristalai b\xc5\xabna nuspalvinti mineral\xc5\xb3 priemai\xc5\xa1omis, tad b\xc5\xabna sodri\xc5\xb3 spalv\xc5\xb3 (rudi, juodi, rausvi, raudoni, m\xc4\x97lyni). Raudoniesiems \xc5\xa1pineliams spalv\xc4\x85 suteikia chromo jonai (kaip ir rubinams). Gelsvok\xc4\x85 atspalv\xc4\xaf suteikia gele\xc5\xbeies priemai\xc5\xa1os, o leliji\xc5\xa1kai raudon\xc4\x85 \xe2\x80\x93 manganas._NEWLINE_\xc5\xa0pinelio kristalai paprastai blizga stikli\xc5\xa1kai. Kai kurios j\xc5\xb3 atmainos laikomos brangakmeniais, kurie prekyboje vadinami \xc4\xafvairiai, priklausomai nuo spalvos, skaidrumo ir \xc5\xa1alies._NEWLINE_Pagal chemin\xc4\x99 sud\xc4\x97t\xc4\xaf \xc5\xa1pinelis yra magnio aliuminatas MgAl\xe2\x82\x82O\xe2\x82\x84, kuriame dalis magnio gali b\xc5\xabti pakeista gele\xc5\xbeimi ar (re\xc4\x8diau) cinku, o dalis aliuminio \xe2\x80\x93 gele\xc5\xbeimi ar re\xc4\x8diau chromu. Tiek gele\xc5\xbeis, tiek cinkas yra chromoforai._NEWLINE_\xc5\xa0pineliai telkiasi s\xc4\x85na\xc5\xa1ynuose, sutinkami kartu su tokiais mineralais, kaip magnetitas, vezuvianas, piroksenas, granatas, chloritas._NEWLINE_Sudaro kristalus (da\xc5\xbeniausia oktaedrus, re\xc4\x8diau dodekaedrus), kurie retai jungiasi \xc4\xaf dr\xc5\xabzas. Kristalai da\xc5\xbeniau b\xc5\xabna pavieniai, \xc4\xafaug\xc4\x99 \xc4\xaf uolien\xc4\x85 ar priaug\xc4\x99 prie jos.\n_START_SECTION_\n\xc5\xa0pineliai brangakmeniai\n_START_PARAGRAPH_\n\xc5\xa0ri Lankoje ka\xc5\xbekada buvo aptiktas unikalus baltas \xc5\xa1pinelis, kuris dabar yra prading\xc4\x99s._NEWLINE_Kai kurie \xc5\xa1pineliai yra gars\xc5\xabs pasaulio brangakmeniai. Pvz., Black Prince's Ruby ir Timur ruby yra Brit\xc5\xb3 kar\xc5\xabnos brangenyb\xc4\x97s, o C\xc3\xb4te de Bretagne\xe2\x80\x93 anks\xc4\x8diau buvo Pranc\xc5\xabzijos kar\xc5\xabnos brangenyb\xc4\x97. Samarijos \xc5\xa1pinelis yra did\xc5\xbeiausias \xc5\xbeinomas pasaulio \xc5\xa1pinelis, sveriantis 500 karat\xc5\xb3 (100 g)._NEWLINE_Seniau raudonieji \xc5\xa1pineliai ir rubinai buvo neskiriami, visi jie buvo vadinami rubinais. Tik po XVIII a. rubinais \xc4\x97m\xc4\x97 vadinti raudonuosius korundus, o \xc5\xa1pinelius \xe2\x80\x93 \xc5\xa1pineliais. Rausv\xc5\xb3j\xc5\xb3 \xc5\xa1pineli\xc5\xb3 pavadinime angl. balas ruby sandas Balas kil\xc4\x99s i\xc5\xa1 \xc5\xbeod\xc5\xbeio Balascia. Tai senovinis Badach\xc5\xa1ano (regiono centrin\xc4\x97je Azijoje) pavadinimas. \xc5\xa0is regionas yra Kok\xc4\x8dos up\xc4\x97s (Amu Darjos intako) auk\xc5\xa1tupyje. Badach\xc5\xa1anas daug \xc5\xa1imtme\xc4\x8di\xc5\xb3 buvo rauon\xc5\xb3j\xc5\xb3 ir rausv\xc5\xb3j\xc5\xb3 \xc5\xa1pineli\xc5\xb3 tiek\xc4\x97jas."